

VLADA REPUBLIKE HRVATSKE

Zagreb, 28. ožujka 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ured za ljudska prava i prava nacionalnih manjina |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o dopunama Odluke o osnivanju Povjerenstva za praćenje provedbe Nacionalne strategije za uključivanje Roma, za razdoblje od 2013. do 2020. godine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_ godine donijela

**ODLUKU**

**O DOPUNAMA ODLUKE O OSNIVANJU POVJERENSTVA ZA PRAĆENJE PROVEDBE NACIONALNE STRATEGIJE ZA UKLJUČIVANJE ROMA, ZA RAZDOBLJE**

**OD 2013. DO 2020. GODINE**

I.

U Odluci o osnivanju Povjerenstva za praćenje provedbe Nacionalne strategije za uključivanje Roma, za razdoblje od 2013. do 2020. godine (»Narodne novine«, broj 44/16 i 37/17), u točki V. točka na kraju rečenice zamjenjuje se zarezom i dodaju riječi: „te komisiju za donošenje odluka o odabiru korisnika, pripadnika romske nacionalne manjine u području stambenog zbrinjavanja odnosno poboljšanja uvjeta življenja a na temelju prethodnog postupka odabira primjenom utvrđenih kriterija.“

II.

U točki VI. riječi: „Povjerenstvo i radnu skupinu“ zamjenjuju se riječima: „Povjerenstvo, radnu skupinu i komisiju“.

III.

Povjerenstvo će sukladno točki I. ove Odluke uskladiti Poslovnik o svom radu, u roku od 30 dana od dana stupanja na snagu ove Odluke.

IV.

Ova Odluka stupa na snagu prvog dana od dana objave u „Narodnim novinama“

KLASA:

URBROJ:

Zagreb, \_\_\_\_\_\_\_\_\_ 2019.

PREDSJEDNIK

mr. sc. Andrej Plenković, v.r.

**OBRAZLOŽENJE**

U cilju daljnjeg unaprjeđenja postojeće razine zaštite prava nacionalnih manjina Vlada Republike Hrvatske je na sjednici održanoj 24. kolovoza 2017. godine usvojila Operativne programe za nacionalne manjine za razdoblje 2017. – 2020. godine.

Navedenim Operativnim programima utvrđeni su rokovi i nositelji provedbenih aktivnosti a dokument se sastoji od Operativnog programa za zaštitu i unaprjeđenje prava nacionalnih manjina, koji se odnosi se na sve nacionalne manjine navedene u Izvorišnim osnovama Ustava Republike Hrvatske, te od posebnih operativnih programa koji su, polazeći od specifičnosti pojedinih nacionalnih manjina, izrađeni za srpsku, talijansku, češku, slovačku, mađarsku, albansku i romsku nacionalnu manjinu.

Aktivnost 8.3.2. Operativnog programa za romsku nacionalnu manjinu glasi: „Vlada Republike Hrvatske će prilikom izrade zakonskih i podzakonskih propisa kojima će regulirati pitanja stambenog zbrinjavanja utvrditi modele stambenog zbrinjavanja pripadnika romske nacionalne manjine te kriterije za utvrđivanje korisnika, kao i način ostvarivanja prava u pojedinim modelima pomoći stambenog zbrinjavanja.˝ Nositeljima navedene aktivnosti određeni su Ministarstvo regionalnoga razvoja i fondova europske unije, Ured za ljudska prava i prava nacionalnih manjina i Središnji državni ured za obnovu i stambeno zbrinjavanje.

Nadalje Odlukom Vlade Republike Hrvatske (Narodne novine, broj 44/16 i 37/17) osnovano je Povjerenstvo za praćenje provedbe Nacionalne strategije za uključivanje Roma, za razdoblje od 2013. do 2020. godine (u daljnjem tekstu: Povjerenstvo). Točkom II. navedene Odluke određene su zadaće Povjerenstva između kojih su i donošenje kriterija za utvrđivanje financijske pomoći za romsku nacionalnu manjinu kao i raspodjela financijskih sredstava sukladno kriterijima za utvrđivanje financijske pomoći za romsku nacionalnu manjinu.

Vezano uz provedbu navedene Aktivnosti 8.3.2., a obzirom da nije izrijekom predviđeno posebno radno tijelo koje bi bilo zaduženo za odabir i donošenje odluke o dodjeli pomoći pripadnicima romske nacionalne manjine u području stambenog zbrinjavanja odnosno poboljšanja uvjeta življenja, potrebno je dopuniti Odluku o osnivanju Povjerenstva na način da se istom odredi radno tijelo koje će biti zaduženo za obavljanje navedenih poslova.

Stoga, ovim Prijedlogom odluke o dopunama Odluke o osnivanju Povjerenstva utvrđuje se obveza da se Poslovnikom o radu Povjerenstva osnuje posebna komisija za obavljanje predmetnih poslova.

Za provedbu ove Odluke nije potrebno osigurati dodatna sredstva na poziciji Ureda za ljudska prava i prava nacionalnih manjina.

Na poziciji Središnjeg državnog ureda za obnovu i stambeno zbrinjavanje osigurana su potrebna sredstva u Državnom proračunu Republike Hrvatske za 2019. godinu, u iznosu od 1.500.000,00 kuna.

Slijedom svega navedenog, predlaže se Vladi Republike Hrvatske da usvoji Prijedlog ove Odluke.